label_title: Bosnienkrisen
label_desc: Bosnienkrisen i 1908-1909, også kaldet Annektionskrisen, kom til offentlighedens kendskab da Bulgarien den 5. oktober 1908 erklærede sig uafhængigt og da Østrig-Ungarn den 6. oktober meddelte at det annekterede Bosnien-Hercegovina. Det Russiske Kejserrige, det Osmanniske Rige, Storbritannien, Italien, Serbien, Montenegro, Det Tyske Kejserrige og Frankrig blandede sig i disse begivenheder. I april 1909 blev Berlintraktaten revideret således, at den nye status quo blev accepteret, hvorved krisen blev afsluttet. Krisen betød en varig forringelse af forholdet mellem Østrig-Ungarn på den ene side og Rusland og Serbien på den anden. Anneksionen og reaktionerne på anneksionen var bidragende årsager til udbruddet af 1. verdenskrig. 